**Dôvodová správa**

1. **Všeobecná časť**

Návrh zákona, ktorým sa mení a dopĺňa zákon č. 308/1991 Z. z. o slobode náboženskej viery a postavení cirkví a náboženských spoločností v znení neskorších predpisov (ďalej len „návrh zákona“) predkladajú na rokovanie Národnej rady Slovenskej republiky poslanci Národnej rady Slovenskej republiky Ján Szőllős, Anna Záborská, Vojtech Tóth, Peter Vons a Ján Kerekréti.

Základné práva a slobody sa zaručujú na území Slovenskej republiky všetkým bez ohľadu na pohlavie, rasu, farbu pleti, jazyk, vieru a náboženstvo, politické, či iné zmýšľanie, národný alebo sociálny pôvod, príslušnosť k národnosti alebo etnickej skupine, majetok alebo iné postavenie.[[1]](#footnote-1) Samotná existencia človeka nesie so sebou súčasne jeho prirodzené právo, ktoré je determinantom vzťahu medzi človekom a štátom v podobe imperatívov tvoriacich prirodzenoprávny status fyzickej stránky života človeka, ktoré musí verejná moc rešpektovať pri jeho obmedzení.[[2]](#footnote-2) Na jednej strane stojí povinnosť štátu a verejnej moci rešpektovať prirodzené práva a práva z nich vyplývajúce, na druhej strane je tu záväzok vytvoriť podmienky minimalizujúce možnosť zásahov do práv ďalších osôb, a to zo strany orgánov verejnej moci ako aj tretích osôb. Medzi základné ľudské práva patrí aj sloboda náboženského vyznania a viery. Predmetnú slobodu upravujú tak vnútroštátne ako i medzinárodné pramene práva, z ktorých najvýznamnejšími sú predovšetkým Ústava Slovenskej republiky (ďalej len

„Ústava“), ktorá vychádza z Listiny základných práv a slobôd, a Dohovor o ochrane ľudských práv a základných slobôd (ďalej len „Dohovor“).

Náboženská sloboda je v prvom rade vecou svedomia jednotlivca, ale inter alia zahŕňa aj slobodu prejavovať svoje náboženstvo samostatne a súkromne alebo v spoločenstve s inými, na verejnosti a v kruhu tých, ktorých vieru zdieľame. Keďže náboženské spoločenstvá tradične existujú vo forme organizovaných štruktúr, článok 9 Dohovoru upravujúci slobodu myslenia, svedomia a náboženstva[[3]](#footnote-3) sa musí vykladať vo svetle článku 11 Dohovoru[[4]](#footnote-4) (sloboda zhromažďovania a združovania). Z tohto pohľadu právo veriacich na slobodu vierovyznania, ktoré zahŕňa právo prejavovať svoje náboženstvo v spoločenstve s inými, zahŕňa očakávanie, že veriaci sa budú môcť slobodne združovať bez svojvoľného zásahu štátu. Autonómna existencia náboženských komunít je skutočne nevyhnutná pre pluralizmus v demokratickej spoločnosti, a preto je otázkou v samom srdci ochrany, ktorú poskytuje článok 9 Dohovoru.[[5]](#footnote-5)

Pre vzťah štátu a cirkvi je teda východiskovým bodom určenie podmienok pre uznanie statusu určitého náboženstva v  jeho inštitucionálnej podobe.[[6]](#footnote-6) **Hlavným cieľom predkladaného návrhu zákona je sprístupnenie kolektívneho práva na slobodu náboženského presvedčenia prostredníctvom sprístupnenia združovania sa v náboženských združeniach, ktoré budú riadne registrovanými a evidovanými cirkevnými subjektmi.**

Náboženská sloboda je súčasťou základných ľudských práv a jej dodržiavanie patrí k ukazovateľom vyspelosti demokratického zriadenia štátu. Cirkevné subjekty vytvárajú na realizovanie náboženského presvedčenia veriacich priestor a je povinnosťou štátu tento priestor chrániť a vytvárať vhodné legislatívne podmienky na zákonné fungovanie.

Vzťah štátu a cirkvi na našom území nie je statický a uzavretý, ale naopak je v neustálom pohybe a dynamike, pričom registrácia a následná evidencia cirkví a náboženských spoločností je dôležitou súčasťou tohto vzťahu. Základné ľudské práva a slobody však majú rovnakým spôsobom zabezpečené členovia registrovaných aj neregistrovaných cirkví a náboženských spoločností. Štát do týchto ústavou garantovaných slobôd nezasahuje, no má právo sa uistiť, že cieľ a aktivity združenia sú v súlade s pravidlami stanovenými v legislatíve.[[7]](#footnote-7)

V súčasnosti registrácia predstavuje reálnu akceptáciu náboženských organizácií štátom a jej výkon je podstatnou činnosťou štátnej správy v predmetnej oblasti. Získanie registrovaného statusu znamená prístup k pomerne širokému množstvu nárokových práv. Aktuálne upravené práva a možnosti plynúce zo statusu registrovanej cirkvi alebo náboženskej spoločnosti sú v porovnaní s okolitými krajinami svojou koncepciou značne rozsiahle a poskytujú možnosti, ktoré možno považovať v porovnaní s ostatnými krajinami za nadštandardné. Súčasné platné registračné podmienky platia od marca 2017. Cirkvi a náboženské spoločnosti, ktoré sa chcú na Slovensku zaregistrovať, musia spĺňať (okrem iného) podmienku 50 000 plnoletých členov, ktorí sú občanmi SR s trvalým pobytom na území SR. Platná právna úprava ustanovením vysokého početného cenzu pri registračných podmienkach cirkví, ktoré žiadajú registráciu, bráni vzniku právnej subjektivity málopočetných cirkví a náboženských spoločností. Tieto podmienky sú v porovnaní s okolitými krajinami príliš vysoké a v podmienkach Slovenskej republiky v podstate nedosiahnuteľné. Neregistrované cirkevné subjekty tak pôsobia často ako občianske združenia, čo nerieši situáciu a je predmetom oprávnenej kritiky. Návrh zákona tento stav ošetruje zavedením možnosti registrácie náboženského združenia, čím by aj menšie cirkvi a náboženské spoločnosti získali status registrovanej právnickej osoby, mohli by používať svoje oficiálne rozoznateľné pomenovanie a nemuseli by sa viac združovať pod hlavičkou občianskych združení, ktoré sú priamo v zákone o združovaní občanov za takýmto účelom vylúčené[[8]](#footnote-8)!

Predkladaná novela zákona plne ponecháva a nezasahuje do súčasného postavenia už registrovaných cirkví a náboženských spoločností, vrátane podmienok ich registrácie a práv a povinností plynúcich z registrácie ako cirkvi a náboženskej spoločnosti. Zavádza však novú kategóriu „náboženské združenie“, ktoré by po splnení podmienok bolo zaregistrované na ministerstve kultúry. V rámci náboženského združenia by cirkevné subjekty získali najmä právnu subjektivitu, čo je základný argument a predmet kritiky súčasného stavu - nemožnosť realizácie svojho náboženského presvedčenia pod hlavičkou právnickej osoby cirkevného charakteru. Pozícia registrujúceho orgánu, teda ministerstva kultúry zostáva nezmenená a v rámci registračného konania by bolo posúdené, či žiadateľ o registráciu náboženského združenia neporušuje svojou činnosťou právny poriadok, zásady ľudskosti a znášanlivosti, alebo či nie sú ohrozené práva iných právnických alebo fyzických osôb (kvalitatívne podmienky) a zároveň spĺňa kvantitatívnu podmienku 150 členov, ktorý sú občanmi Slovenskej republiky s trvalým pobytom na jej území. Práve kvalitatívne podmienky sú dôležitým predpokladom, aby nedochádzalo k zneužívaniu postavenia statusu náboženskej organizácie a štát mal prehľad o náboženskej štruktúre. Navrhovaný stav by stabilizoval náboženskú scénu a štát by tak získal relevantných partnerov pri riešení spoločných problémov a predchádzaní konfliktov.

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Návrh zákona bude mať negatívny vplyv na verejné financie v súvislosti s potrebou rozšírenia agendy evidencie a registrácie registrujúceho orgánu o náboženské združenia. Návrh zákona nebude mať vplyv na podnikateľské prostredie, životné prostredie, informatizáciu spoločnosti a bude mať pozitívne sociálne vplyvy.

# Osobitná časť

**K Čl. I**

**K bodu 1.**

Súčasťou prvého bodu je komplexné uchopenie a zákonné ukotvenie náboženského združenia ako registrovaného cirkevného subjektu, ktoré bude právnickou osobou.

Zákonnej úprave novo zavádzaného subjektu je venovaná samostatná časť zákona upravujúca jednak samotné združenie, no i podmienky registrácie tohto združenia.

Náboženským združením sa podľa tohto návrhu zákona rozumie dobrovoľné združenie osôb rovnakej náboženskej viery v organizácii utvorenej podľa príslušnosti k náboženskej viere na základe vnútorných predpisov príslušného náboženského združenia.

Náboženské združenie je právnickou osobou s obmedzením zásahu štátneho orgánu iba v medziach zákona.

Na základe úpravy sa cirkvi a náboženské spoločnosti s nemožnosťou registrácie z dôvodu nesplnenia doterajších podmienok na registráciu budú môcť slobodne a organizovane združovať, pričom budú môcť na plnenie svojho poslania slobodne určovať svoje náboženské učenie a obrady, vydávať vnútorné predpisy, ktoré nie sú v rozpore so všeobecne záväznými právnymi predpismi, poskytovať duchovné a hmotné služby, vysielať svojich zástupcov do zahraničia a prijímať zástupcov zo zahraničia, organizovať bez oznámenia svoje zhromaždenia, vlastniť hnuteľný a nehnuteľný majetok a mať iné majetkové a nehmotné práva. Veriacim združujúcim sa v rámci akéhokoľvek cirkevného subjektu budú garantované rovnaké práva.

Registračný proces náboženského združenia začína podaním návrhu na registráciu náboženského združenia, ktorú podáva registrujúcemu orgánu najmenej trojčlenný prípravný orgán tvorený plnoletými osobami s trvalým pobytom na území Slovenskej republiky, podpísaný všetkými členmi prípravného orgánu, pričom uvedú svoje mená a priezviská, rodné čísla a bydliská a taktiež v návrhu uvedú, ktorý z členov prípravného orgánu je splnomocnencom oprávneným konať v ich mene.

Podstatnými náležitosťami návrhu sú: názov náboženského združenia, sídlo náboženského združenia, základná charakteristika náboženského združenia, jej učenie, poslanie a územie, na ktorom hodlá pôsobiť, údaje o štatutárnom orgáne združenia alebo členoch štatutárneho orgánu združenia (v rozsahu meno, priezvisko, adresa trvalého pobytu, dátum narodenia a rodné číslo), čestné vyhlásenia najmenej 150 plnoletých členov, ktorí majú trvalý pobyt na území Slovenskej republiky a sú občanmi Slovenskej republiky o tom, že sa hlásia k náboženskému združeniu, podporujú návrh na jeho registráciu, sú jeho členmi, poznajú základné články viery a jej učenie a sú si vedomí práv a povinností, ktoré im vyplývajú z členstva v tomto náboženskom združení (s uvedením ich mien, priezvisk, trvalého pobytu a rodných čísel) a vyhlásenie, že náboženské združenie plne rešpektuje zákony a všeobecne záväzné právne predpisy a je tolerantné k ostatným cirkvám, náboženským spoločnostiam a náboženským združeniam a osobám bez vyznania, nehanobí alebo neznevažuje ich.

Okrem vyššie spomenutého sa k návrhu prikladá aj základný dokument náboženského združenia (štatút, poriadok, stanovy a pod.), z ktorého musia byť zrejmé nasledujúce informácie: názov a sídlo náboženského združenia, orgány a útvary, spôsob ich ustanovenia a oprávnenia, spôsob ustanovovania a odvolávania štatutárnych orgánov, základné články viery, zásady hospodárenia a spôsob určenia likvidátora pre prípad majetkového vysporiadania pri zániku náboženského združenia, spôsob schvaľovania základného dokumentu a jeho zmien, útvary, ktoré majú právnu subjektivitu a v akom rozsahu a kto je oprávnený v ich mene konať a práva a povinnosti členov hlásiacich sa k náboženskému združeniu.

**K bodu 2.**

Pred ustanovenia, ktoré upravujú ustanovenia o registrácií spoločne pre všetky cirkevné subjekty sa vkladá nadpis piatej časti.

**K bodu 3.**

Legislatívno-technická úprava v súvislosti s možnosťou registrácie cirkevného subjektu vo forme náboženského združenia.

**K bodu 4.**

V §15 sú doplnené do zákona kvalitatívne podmienky, ktoré musí spĺňať akýkoľvek cirkevný subjekt na to, aby bol riadne registrovaný. Preskúmanie splnenia podmienok je v kompetencii registrujúceho orgánu.

Registrujúci orgán preskúma, či založenie a činnosť cirkvi alebo náboženskej spoločnosti alebo náboženského združenia nie je v rozpore s predmetným zákonom a ostatnými zákonmi, ochranou bezpečnosti osôb a verejného poriadku, zdravia a mravnosti, zásadami ľudskosti a znášanlivosti, alebo či nie sú ohrozené práva iných právnických alebo fyzických osôb a či neobmedzuje osobnú slobodu osôb najmä tým, že využíva psychický alebo fyzický nátlak, ktorý vedie k fyzickému, psychickému alebo ekonomickému poškodzovaniu týchto osôb alebo ich rodinných príslušníkov, k poškodzovaniu ich sociálnych väzieb vrátane obmedzovania psychického vývoja neplnoletých alebo obmedzovania ich práva na vzdelanie, alebo zabraňuje neplnoletým prijať zdravotnú starostlivosť zodpovedajúcu zdravotným potrebám.

**K bodu 5.**

Legislatívno-technická úprava v súvislosti s možnosťou registrácie cirkevného subjektu vo forme náboženského združenia.

**K bodu 6.**

Legislatívno-technická úprava v súvislosti s možnosťou registrácie cirkevného subjektu vo forme náboženského združenia.

**K bodom 7. a 8.**

Legislatívno-technická úprava v súvislosti s možnosťou registrácie cirkevného subjektu vo forme náboženského združenia.

**K bodu 9.**

Legislatívno-technická úprava v súvislosti s možnosťou registrácie cirkevného subjektu vo forme náboženského združenia.

**K bodu 10.**

Prechodné ustanovenia upravujú prípady konaní, ktoré začali pred nadobudnutím účinnosti tohto zákona.Konania o registrácii cirkví alebo náboženských spoločností začaté do 1. 1. 2024 sa dokončia podľa predpisov účinných do 1. 1. 2024.

**K Čl. II**

Navrhuje sa účinnosť návrhu zákona od 1. januára 2024.

**DOLOŽKA ZLUČITEĽNOSTI**

**návrhu zákona s právom Európskej únie**

**1. Navrhovateľ zákona:** poslanci Národnej rady Slovenskej republiky Ján Szőllős, Anna Záborská, Vojtech Tóth, Peter Vons a Ján Kerekréti.

**2. Názov návrhu zákona:** Návrh zákona, ktorým sa mení a dopĺňa zákon č. 308/1991 Z. z. o slobode náboženskej viery a postavení cirkví a náboženských spoločností v znení neskorších predpisov

**3. Predmet návrhu zákona:**

1. nie je upravený v primárnom práve Európskej únie,
2. nie je upravený v sekundárnom práve Európskej únie,
3. nie je obsiahnutý v judikatúre Súdneho dvora Európskej únie.

**4. Záväzky Slovenskej republiky vo vzťahu k Európskej únii:**

* žiadne

**5. Návrh zákona je zlučiteľný s právom Európskej únie:**

* úplne

**DOLOŽKA**

**vybraných vplyvov**

**A.1. Názov materiálu:** Návrh zákona, ktorým sa mení a dopĺňa zákon č. 308/1991 Z. z. o slobode náboženskej viery a postavení cirkví a náboženských spoločností v znení neskorších predpisov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy | x |  |  |
| – vplyvy na hospodárenie obyvateľstva, |  | x |  |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |
| 6. Vplyvy na manželstvo, rodičovstvo a rodinu |  | x |  |

**A.3. Poznámky**

*Pozitívne sociálne vplyvy v oblasti rovnosti príležitostí vyplývajú z možnosti kolektívneho uplatňovania náboženskej slobody pod hlavičkou riadne registrovaného cirkevného subjektu.*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*

1. Čl.12 ods.2 Ústava Slovenskej republiky [↑](#footnote-ref-1)
2. Svák, Ján. Cibuľka, Ľubor.: Ústavné právo Slovenskej republiky, Osobitná časť. Bratislava: EUROKÓDEX, s.r.o..2009. str.11 [↑](#footnote-ref-2)
3. Článok 9 : „1. Každý má právo na slobodu myslenia, svedomia a náboženstva; toto právo zahŕňa slobodu zmeniť náboženstvo alebo vieru, ako aj slobodu prejavovať náboženstvo alebo vieru sám alebo spoločne s inými, verejne alebo súkromne, bohoslužbou, vyučovaním, náboženskými úkonmi a zachovávaním obradov.

   2. Sloboda prejavovať náboženstvo alebo vieru môže podliehať len takým obmedzeniam, ktoré sú stanovené zákonom, a ktoré sú nevyhnutné v demokratickej spoločnosti v záujme verejnej bezpečnosti, ochrany verejného poriadku, zdravia alebo morálky alebo na ochranu práv a slobôd iných.“. [↑](#footnote-ref-3)
4. Článok 11: „1. Každý má právo na slobodu pokojného zhromažďovania a na slobodu združovať sa s inými, vrátane práva zakladať na obranu svojich záujmov odbory alebo vstupovať do nich.

   2. Výkon týchto práv môže podliehať len takým obmedzeniam, ktoré stanovuje zákon a ktoré sú nevyhnutné v demokratickej spoločnosti v záujme národnej bezpečnosti, verejnej bezpečnosti, na predchádzanie nepokojom alebo zločinnosti, ochrany zdravia alebo morálky alebo ochrany práv a slobôd iných. Tento článok nebráni zavedeniu zákonných obmedzení na výkon týchto práv príslušníkmi ozbrojených síl, polície a úradníkmi štátnej správy.“. [↑](#footnote-ref-4)
5. Rozhodnutie vo veci Moskovská pobočka Armády spásy proti Rusku (z 5. októbra 2006, č. 72881/01), pozri bod 58 [↑](#footnote-ref-5)
6. SVÁK, J., GRŰNWALD, T. Nadnárodné systémy ochrany ľudských práv. I. zväzok. Bratislava : Wolters Kluwer, 2019 in SVÁK, J. Nadnárodné systémy ochrany ľudských práv. II. zväzok. Bratislava : Wolters Kluwer, 2020. Str. 462 [↑](#footnote-ref-6)
7. Rozhodnutie vo veci Moskovská pobočka Armády spásy proti Rusku (z 5. októbra 2006, č. 72881/01), pozri bod 59 [↑](#footnote-ref-7)
8. §1 ods.3 písm. c), zákon č. 83/1990 Z. z. o združovaní občanov v znení neskorších predpisov [↑](#footnote-ref-8)